Beurtkrag minstens tot Vrydag(Argieffoto) Die stukkende seewaterpomp by die Koeberg-kernkragsentrale by Kaapstad is ten minste nou herstel, maar dit beteken nie fase 4-beurtkrag is dadelik van die baan nie. “Eskom verkry tans regulatoriese goedkeuring om die opwekkingseenheid teen Sondag weer by die res van die netwerk te laat inskakel,” het die kragvoorsiener gesê. Fase 4-beurtkrag duur in dié stadium dus steeds tot minstens Vrydag. “Ons verwag dat beurtkrag, in verskillende stadiums, ook deur die loop van die naweek in werking gestel sal moet word.” Eskom maak in dié stadium staat op noodreserwes om aan die vraag na elektrisiteit te voldoen. Sommige opwekkingseenhede sou Woensdagaand weer in diens gestel word, wat druk op die stelsel behoort te verlig. Die kragvoorsiener sê die vraag na elektrisiteit het sedert Januarie deurlopend bly styg en hy het weer ŉ beroep op verbruikers gedoen om elektrisiteit spaarsaam te gebruik.